Holger K. Nielsen (SF), 2005-11-04:
Det er jo rigtigt, at det her er en udmøntning af en medieaftale, hvor vi ikke er med, og hvor man jo på forhånd har flertal bag lovforslaget.
Det fremgår også i høj grad, når man ser Kulturministeriets kommentarer til de mange høringssvar – hvilken stor moppedreng af høringssvar – at standardsvaret på de forskellige høringsspørgsmål, er, at det fremgår af medieaftalen, at det er sådan.
Altså, fordi vi har aftalt det, så er det sådan, uden at man i øvrigt behøver at forholde sig substantielt til de indvendinger, som måtte komme.
Vi er negative over for det, om vi er spørgende eller ikkespørgende, skal jeg ikke kunne svare på, men vi har svært ved at se perspektiverne i det her.
Det går i den helt, helt forkerte retning.
Der er tale om en centralisering, som er meget, meget kraftig, og som jeg må tilstå at jeg har svært ved at forstå kan være i overensstemmelse med i hvert fald Venstres almindelige holdning til tilværelsen.
Hr. Jens Rohde har forsøgt at forklare tidligere, at det har noget at gøre med retssikkerhed, men sandheden er jo, at det i sidste ende har noget at gøre med, at man ønsker at styrke mulighederne for de store kommercielle netværks radio- og tv-foretagender.
Det er jo virkeligheden i det her.
Der er også andre holdninger i Venstre.
Der er nogle, der taler om, at der er et Højskolevenstre og et Handelshøjskolevenstre.
Så står jeg her med en artikel fra Fyens Stiftstidende fra den 10. oktober, hvor Carsten Abild, der er viceborgmester i Otterup Kommune, siger følgende: »Er der ikke noget lokalradionævn her på Nordfyn, så er der heller ikke nogen Radio Nordfyn, lyder forudsigelsen fra venstremanden.«
Det, vi har hørt hele vejen igennem, er en fantastisk angst udeomkring for, at nedlæggelsen af de her lokale radio/tv-nævn, som jo har fingeren på pulsen med hensyn til, hvad der sker, betyder en centraliseret beslutningsproces, hvor man tilgodeser de store kommercielle netværksbaserede spillere på markedet.
Det er sandheden i det, det bekræftede hr. Jens Rohde faktisk også før, og det går i den helt, helt modsatte retning af det, vi ønsker.
Vi mener faktisk, at der er brug for, at der gøres noget for det lokale demokrati.
Vi er meget bekymrede, også i forlængelse af kommunalreformen, for, at der bliver længere fra den enkelte borger til politikerne, at der bliver dårligere vilkår for den lokale demokratiske debat.
Derfor er det så vigtigt, at man støtter alle muligheder for, at lokale initiativer, lokale mennesker kan gå i gang med at lave radio og fjernsyn på et idébaseret grundlag, ikke at det nødvendigvis skal være på et kommercielt grundlag.
Det er ikke, fordi vi i princippet er imod, at man også skal have et kommercielt grundlag, men det er altså afgørende i det samlede mediebillede, at man også har de græsrodsprægede radio/tv-kanaler og -stationer.
Hvordan man end vender og drejer det, og det fremgår fuldstændig klart linje for linje i det her lovforslag, så bliver konsekvensen, at man vanskeliggør forholdene for dem.
Vi mangler stadig væk at få svar på, hvordan det forhold, at man nu fremover skal regulere hele det her område gennem bekendtgørelser i stedet for gennem lovgivningen med mere magt til kulturministeren, styrker den demokratiske kontrol med alt det her.
Man argumenterer med, at det er nødvendigt, fordi medieudviklingen sker så hurtigt, og derfor kan man ikke have den demokratiske debat.
Det er ikke vores politik.
Ja, Brian siger, det er fornuftigt, kan jeg høre.
Kulturministeren siger, det er fornuftigt.
Det mener han, men selv om man havde en anden kulturminister, som var SF’er, det håber jeg da på vi får engang, så ville jeg ikke synes, det var fornuftigt.
Jeg mener faktisk, det er vigtigt, at Folketinget har mulighed for at diskutere rammerne for, hvordan vi laver det lokale radio- og tv-arbejde.
Der er også noget, der er gennemgående, nemlig en bekymring for, hvordan det her skal udvikle sig fremover.
Vi er enige om at skulle se på hele problemstillingen omkring pirateri og de problemer, der er med strafferammerne i forhold til forskellige lovgivninger, og på den baggrund kan jeg sige, at ...